Ефәк баулы былбыл кошны күргәнегез бармы?

	Самараның Киров мәйданындагы Мәдәният сараенда Кәрим Тинчурин исемендәге Татар дәүләт драма һәм комедия театры милләттәшләребезгә “Ефәк баулы былбыл кош” спектаклен тәкъдим итте. Тамашага килгән самаралылар аны күз яшьләре аша карап, ахырдан артистларны кайнар алкышлар белән сәхнәдән озак җибәрми тордылар. 	 Күренекле татар язучысы, драматург Аяз Гыйлаҗевның бу әсәрен моннан 34 ел элек режиссер Равил Тумашев сәхнә-ләштергән иде. Бүген аны Рос¬сиянең атказанган артис¬ты, Татарстанның атказанган сәнгать эшлеклесе, режиссер Рәшит Заһидуллин, Аяз Гый¬лаҗевның тууына 90 ел тулуга багышлап, кабат сәхнәгә куя, һәм бу спектакль әле дә актуальлеген югалтмаган. Вакыйгалар табигатьнең гү¬зәл почмагында, зәңгәр күл буенда бара. Янәшәдә урнашкан интернатта ялгыз картлар яши. Аларның һәркайсының үз язмышы, үз авыртуы, би¬регә дә аларны төрле юллар китергән. Мияссәр бабай (Татарстанның атказанган артисты Сәлим Миф¬тахов) сугыш елларында өч улын югалтып, хатынын җирләгәч, ялгыз калган. Ә Рә¬шидә карчык (Россиянең атказанган, Татарстанның халык артис¬ты Исламия Мәхмүтова), балалары исән булса да, биредә яшәргә мәҗбүр.  Нәкъ шушы геройлар аша  режиссер спектакльнең иң ти¬рән, тамашачыларда аеруча зур тәэсир калдырган темасын - балалар һәм ата-ана¬лар мөнәсәбәтен күрсәткән. Рәшидә әбинең кече улы Әдһәм (Татарстанның халык артис¬ты Илгизәр Хәсәнов) хатыны Хуриянең (Татарстанның атка¬занган артисты Люция Галләмова) котыртуы белән әнисенең пенсия акчасын алырга гына (сорарга түгел, нәкъ алырга!) килеп йөри. Мескен ана интернатта аның үз улы булуын да әйтергә ояла, барысы да аларны ерак туганнар дип уйлыйлар. Ул шәфкать туташы Шифанга да: “Кияүгә чыкма, бала тапма”, - дип киңәш бирә. Исламия Мәхмүтова  бу сүзләрне шундый итеп әйтә ки, аның героеның бөтен җан авыртуын сизгәндәй буласың. Интернатның директоры Әсма (Татарстанның атказанган артисты Лилия Мәхмүтова) белән сөйләшкәндә Рәшидә апа алдыбызга тыйнак, тәртипле, гади  татар хатыны буларак килеп баса. Әсма: “Сөйләшергә сүзләр бар иде”, - диюгә карчык: “И, Ходаем, берәрсенә комачауладыммы әллә? Берәрсе зарландымы?” - дип борчыла. Бу дөньяда берьялгызы калган, туган нигезен сагынып яшәгән  Мияссәр бабай белән ул йомшак, ә Әсманың улы Рәсим (Айдар Фәтрахманов) һәм шәфкать туташы Шифан белән (Лилия Камалиева) карчык аналарча кайгыртучан. Килене Хурия белән дә ул ачуланышмый, тормыш тәҗрибәсе туплаган акыллы хатын буларак, бик тыныч һәм үтемле сөйләшә. Аны татар хатынының идеал образы дип атасаң да буладыр, мөгаен.  
	Алия АРСЛАНОВА	
Бердәмлек

	№ --- | 08.12.2017	


